SK 1911 
Styremøte 2 for perioden 2017/18 
Damplassen, 20. november 2017

Til stede: Finn Møller, Torbjørn R. Hansen, Helge Fjellestad, Geir Nesheim, Olav Hjortås, Harald Furnes.

 1.	Referat fra forrige styremøte avholdt 19. juni. Geir korrigerte informasjon som var galt gjengitt i referatet ang. (resultat)rapportering av lagsjakk. Videre ble det gjort klart at forrige styremøtets vedtak ang. NM for lag innebar at det ble vedtatt å delta med ett lag. Med denne rettelsen og denne tilføyelsen ble referatet vedtatt.
 2.	Rapporter.
a. Økonomi (Harald). Det ble vedtatt å bevilge 6000 kr til støtte for deltakelse i NM for lag. 1911 har sammen med 1911U vedtatt å støtte hver av spillerne på NM-lag med 2000 kroner for reise og opphold. De to unge spillerne på laget dekkes av 1911U og de 3 voksne spillerne på laget dekkes av 1911. Støtten utbetales av SK1911.
Harald la fram sitt forslag til nye kontingentsatser. Alle tallene var ikke tilgjengelig under møtet, og det ble derfor bestemt å vedta satsene pr. epost i etterkant av møtet.

b. Medlemsdata (Harald). SK 1911 har i dag 102 medlemmer.
Harald kunne ellers fortelle at klubben hadde blitt forsøkt svindlet for et sekssifret beløp. Det har blitt sendt norskspråklig epost til Harald fra en som utga seg for å være Geir Nesheim. Harald anmeldte forholdet til politiet, som henla saken.

c. Hjemmesiden (Helge). Helge har lagt ut innkalling til og referat fra siste årsmøte. Vi mangler fortsatt mange referater fra styremøter på websiden (det nyeste som ligger ute er fra september 2015). Geir opplyste at han kan levere referatene for den tid han har vært leder, og det ble avtalt at Olav skulle be Johs om å sende ham referater fra hans tid. Olav skal også oppdatere klubbens reglement slik at det tas hensyn til de siste årsmøtenes endringer av dette. Geir ønsker også at resultatene fra Lyn- og hurtigcupen skal oppdateres oftere. Det ble også vedtatt at medlemsoversikten skal oppdateres fire ganger i året. Dommeroversikten må også ajourføres.

d. Førstelaget (Torbjørn). Torbjørn kunne fortelle at det er bra miljø og god stemning på elitelaget. Pr nå leder vi Eliteserien, og vi vant NM for lag 2017. Det var mange på laget som syntes det var veldig synd at klubben ikke deltok i EM for klubblag 2017. Det er nødvendig med seks spillere, og de eldre faller litt fra. For unge lovende spillere er det en stor opplevelse og meget motiverende å spille i samme rom som verdensstjernene i denne turneringen. 
I helgen 17.-20. november var det nettopp blitt avholdt en samling med Kazimdzhanov, og denne holdt høyt nivå, både faglig og sosialt. 
Det ble tatt opp muligheten for at elitespillere kunne bidra med stoff til hjemmesiden, og Torbjørn ønsker gjerne tilsendt relevante partier. Styret hadde også en diskusjon på bruk av hjemmeside vs. Facebook, da sistnevnte treffer bredere.
 3.	Klubbaktivitetene. 
a. Høsten 2017 (Geir) På klubbkveldene er det god aktivitet, selv om høstturneringen mangler mesterspillere i år. Ang. Østlandsserien har og tar heldigvis Johannes Kvisla fortsatt ansvar for bemanningen til hver serierunde. Tidligere verdensmester Kazimdzhanov, som nylig har blitt medlem av SK 1911, vil gi en simultan etter styremøtet.
b. Juleavslutningen. Finn og Geir ble utnevnt til festkomité.
c. Planer for våren 2018 (Geir)  Geir beskrev det som at Lyn- og hurtigcupen «dør litt», og la fram noen ideer for revitalisering. Ofte er det nå mindre enn 10 deltakere på en spillekveld,  fortalte han. Geir la fram forslag om følgende prøveordning i 2018:
-Det avholdes kvartalsvise lynturneringer med selvstendig og høyere premiering.
-Disse fire turneringene blir FIDE-ratet.
-Det er ikke krav om medlemskap i SK 1911 for å delta i disse fire tureringene.
Dette forslaget ble vedtatt.
 4.	Arrangementer.
a. Grefsenkollen. Geir gjorde rede for festivalhelgen som er planlagt 19.-21. januar 2018. Denne består av cafe-sjakk, en BGP-turnering (1911U), en nybegynnerturnering og en NGP-turnering (1911). Det er begrenset hvor mange som trenger å delta på arrangørsiden her, men klubben trenger noen til å betjene Turneringsservice. Geir satte også pris på at Simen Agdestein og Olga Dolzhykova flyttet sine turneringer uoppfordret da de fikk vite om våre turneringsplaner denne helgen.
Torbjørn var bekymret for deltakelsen i nybegynnerturneringen, men Geir ville ta tak i dette slik at mange aktuelle spillere ville bli informert.
b. Båtturnering 2018. Styret ser på denne turneringen som mye arbeid, og liten økonomisk oppside. Det ble derfor bestemt å ikke gå videre på dette prosjektet.
c. Oslomesterskap langsjakk juni 2018. Geir ønsker å satse på å arrangere denne turneringen, og han fikk med styret på dette.
 5.	Møter
a. Det ble vedtatt å ha nytt styremøte mandag 5. februar 2018.
b. Det ble vedtatt å avholde årsmøte mandag 5. mars 2018.

Olav Hjortås
referent